**Požiadavky a podnety OR Radvaň**

**na zapracovanie Zmien a doplnkov územného plánu mesta B. Bystrica**

1. **Zmena trasovania preložky Zvolenskej cesty a riešenia dopravnej križovatky s R1.**

Navrhujeme, aby prepojenie z R1 na Kúpeľnú ulicu bolo v súčasnej trase tak, že sa trasovanie Zvolenskej cesty zaslepí ako parkovisko pred autoservisom a Zvolenská cesta sa preloží do súčasnej križovatky na druhom brehu rieky Hron a jej trasa bude pokračovať popri Hrone až po premostenie do nového koridoru cez výrobnoskladový areál (Kráľová-Ohrada). V prvej fáze nemusí byť realizovaná celá preložka Zvolenskej cesty, len úsek od pekárne. (p. grafická príloha).

Zdôvodnenie: navrhované zmeny sú investične menej náročné a technicky ľahšie realizovateľné. Navrhované riešenie v územnom pláne je jednak ekonomicky, ale hlavne technicky náročnejšie a jeho najväčšími nevýhodami sú:

* mimoúrovňové napojenie na R1 križuje hlavný peší ťah z Radvane na železničnú stanicu
* komplikuje dopravné napojenie (ktoré asi bude výškovo aj ťažko realizovateľné) zásobovania technických (výhrevňa) a skladových zariadení za železničnou traťou,
* vytváranie ďalšieho kolízneho bodu na súčasnej trase Zvolenskej cesty v oblúku
* znemožnenie efektívneho využitia plochy pre integrovaný dopravný uzol – návrh preložky Zvolenskej cesty rozdeľuje túto plochu na dve časti, čím ju znehodnocuje.
1. **Zriadenie záchytného parkoviska a nástupného integrovaného dopravného uzlu Radvaň vo väzbe na železničnú zástavku Radvaň.**

Zdôvodnenie: je to jediná vhodná plocha umožňujúca vybudovanie záchytného parkoviska a prestupného uzla na všetky druhy dopráv a je v súlade s plánovanou koncepciu dopravnej mobility mesta. Je nevyhnutné rezervovať túto lokalitu pre uvedenú funkciu. V súlade s vybudovaním integrovaného uzlu je nevyhnutné predĺžiť vedenie trolejovej prípojky zo Sládkovičovej ulice cez Kúpeľnú a aj pešieho prepojenia až k železničnej stanici Radvaň.

1. **Zrušenie vytvorenia plnohodnotnej križovatky na Nám. Ľ. Štúra (oproti Kauflandu) – vylúčiť prepojenie na Radvanskú ulicu.** Navrhujeme nevybudovať odbočenie z Nám. Ľ. Štúra na Radvanskú ulicu.

Zdôvodnenie: sídlisko Radvaň je vysoko dopravne zaťažované vonkajšou dopravou, čo znepríjemňuje život obyvateľom Radvane a znižuje ich kvalitu života. Uľahčovanie dopravného prístupu pre návštevníkov služieb v Radvani len ďalej zvýši návštevnosť lokality a tlak na vytváranie nových parkovísk, ktorých je, najmä v tejto časti sídliska, veľký nedostatok. Dlhodobým trendom je zlepšovanie pešej dostupnosti na úkor automobilovej prístupnosti. Preto nevytvárajme to, čo budeme o 20 rokov rušiť.

1. **Zmena lokalizácie polyfunkčného objektu Tulipán.**

Navrhujeme situovať objekt mimo súčasného parkoviska smerom južným a integrovať ho spolu s výstavbou hromadnej garáže pre potreby tejto časti sídliska, alternatívne objekt Tulipán zrealizovať v náhradnej loaklite.

Zdôvodnenie: výstavba tohto objektu bola predmetom nesúhlasu verejnosti a aj pripomienkovania k územnému plánu mesta, ale námietky občanov neboli rešpektované. Hlavným dôvodom je, že výstavbou sa zahusťuje sídlisko a zariadenie je navrhované na ploche parkoviska a práve v tej časti sídliska, kde ja najakútnejší nedostatok parkovacích miest – až 372. S výstavbou tohto zariadenia v uvedenej preluke by bolo možné súhlasiť len za podmienky, že sa zrealizuje mimo súčasného parkoviska, a tak že vytvorí v podzemí parkovaciu kapacitu cca 220 miest v trojúrovňovej podzemnej garáži pre obyvateľov Radvanskej ulice a na Nám. Ľ. Štúra.

1. **Zmeny trasy cyklistickej radiály Centrum – Radvaň v úseku Radvanská ulica-Nám. Ľ.Štúra**

Navrhujeme zmenu trasy tak, aby viedla popri štítoch bytových domov priamo na vybudovaný cyklistický prechod v preluke popri polyfunkčnom objekt Tulipán.

Zdôvodnenie: táto korekcia trasy je vyvolaná jednak zrušením úplnej križovatky oproti Kauflandu a zmenou lokalizácie polyfunkčného objektu Tulipán vrátane parkovacej garáže a jednak nasmerovaním cyklotrasy priamo na už vybudovaný prechod pre cyklistov cez Námestie Ľ. Štúra.

1. **Zmeny lokalizácie hromadných garáží, resp. alternatívne návrhy realizácie.** Navrhujeme zrušenie výstavby dvoch parkovacích garáži vo svahu nad škôlkami a parkovacej garáže na Kalinčiakovej ulici a namiesto nich výstavbu hromadných garáží v nasledovných nových lokalitách:
* pri štítoch bytových domov na Bernolákovej ulici od Sládkovičovej ulice,
* vo svahu pod katolíckym kostolom na Kalinčiakovej ulici,
* v preluke na Nám. Ľ. Štúra pri súčasnom parkovisku,
* na mieste súčasného ihriska na Poľnej ulici, resp. Malachovskej ceste.

Zdôvodnenie: návrh územného plánu síce alokuje potrebné chýbajúce kapacity stáni na sídlisku Radvaň v rozsahu 930 parkovacích miest, ale hromadné garáže sú nevhodne lokalizované vzhľadom k potrebám a deficitom v jednotlivých častiach sídliska. V časti Nám. Ľ. Štúra – Radvanská je deficit parkovacích miest 370, ale je tu navrhnutá len jedna parkovacia garáž na ploche parkoviska pri Novamede. Namiesto súčasných 60 miest na parkovisku sa navrhuje 150 miest v hromadnej garáži, čo predstavu prírastok len 90 miest. Preto je nevyhnutné v tejto časti dobudovať cca 250 stání a to najvhodnejšie tak, že sa buď garáž stane integrovanou súčasťou zariadenia Tulipán lokalizovaného mimo súčasného parkoviska v preluke na Nám.Ľ.Štúra, alebo, tak ako si to praje väčšina obyvateľov, polyfunkčný objekt Tulipán sa zrealizuje na náhradnej lokalite.

Naopak v časti Radvanská- Bernolákova je deficit parkovacích miest len 102, pričom je možné dobudovať cca 90 stání na teréne pozdĺž Radvanskej ulice pod svahom nad škôlkami a vybudovaním pešieho prepojenia vo svahu z Bernolákovej ulice ich sprístupniť pre obyvateľov Bernolákovej ulice (nepárne čísla). No územný plán tu navrhuje vybudovanie dvoch garáží vo svahu nad škôlkami s kapacitou 500 miest, čo nie je pokryté potrebou v tejto časti. Potreby dobudovania parkovacích miest na Bernolákovej ulici (párne čísla) v celkom počte 110 miest je možné realizovať v novonavrhovanej lokalite pri štítoch obytných domov od Sládkovičovej ulice v dvojpodlažnej podzemnej hromadnej garáži s kapacitou cca 200 miest. Tým by sa čiastočne saturovali aj potreby obyvateľov v nepárnych číslach na Bernolákovej ulici a umožnilo by to v jednom vnútroblokovom priestore zrušiť parkovanie a využiť ho ako relaxačnú a oddychovú zónu.

Na Kalinčiakovej ulici je deficit parkovania cca 170 miest a v aktualizovanom návrhu Odboru zemného plánovania MsÚ je tu navrhnutá podzemná trojpodlažná hromadná garáž s kapacitou 150 miest. Toto riešenie pravdepodobne nebude vyhovovať hygienickým normám vzhľadom k umiestneniu a sprístupneniu tesne popri vchodoch do vežových obytných domov na Kalinčiakovej 2 a 5 a s týmto riešením nesúhlasia ani obyvatelia. Preto navrhujeme vybudovanie dvojpodlažnej hromadnej garáže bez vnútorných rámp so zelenou strechou s kapacitou cca 90 miest v lokalite pod kostolom a prebudovanie výmenníkovej stanice na dvojpodlažnú HG s kapacitou cca 30 miest. Ďalšie parkovacie miesta je možné vytvoriť vytvorením parkovacej plochy nad jestvujúcim parkoviskom medzi domami č 17-18 a 21-22, tak ako o tom uvažuje aj ÚP mesta.

Obdobný problém je aj na Poľnej ulici, kde je potreba dobudovať cca 170 stání. Navrhujeme, aby sa namiesto trojpodlažnej hromadnej garáže s možnou kapacitou cca 200 miest na ploche súčasného parkoviska pre 60 aut vybudovala len dvojpodlažná podzemná garáž so zelenou strechou a ihriskom s kapacitou cca 110 miest a na mieste súčasného ihriska pri Malachovskej ceste aby sa vybudovala ďalšia dvojpodlažná hromadná podzemná garáž so zelenou strechou a ihriskom s kapacitou cca 80 miest.

1. **Zmenu funkčného využitia areálu bývalej furmanskej krčmy, vodného mlyna a Bárczyovského kaštieľa na nástupné turistické centrum do Malachovskej doliny.**

Zdôvodnenie: tento areál je v súčasnosti v zanedbanom až dezolátnom stave, objekty nemajú žiadne funkčné využitie a zmenou ich funkcie so súbežnou rekultiváciu parku a obnovení vodnej plochy, by sa na sídlisku vytvoril vhodný odpočinkový a relaxačný priestor, ktorý by bol zároveň aj nástupným turistickým bodom pešej a cyklistickej trasy cez biokoridor pozdĺž Malachovského potoka až do rekreačnej oblasti nad Malachovom.

1. **Doplnenie funkčnej plochy cvičiska pre psov v lokalite nad vodojemom.**

Navrhujeme aby sa pre majiteľov psov vybudoval vhodný výcvikový priestor.

Zdôvodnenie: v záujme maximálneho vylúčenia konfliktov medzi chovateľmi psov a ostanými obyvateľmi, by bolo vhodné, aby na každom sídlisku boli vymedzené plochy pre výcvik a tréning psov. V Radvani sa ako najvhodnejšou plochou javí priestor nad vodojemami, kde chodí už dnes veľa chovateľov venčiť svojich psov, v ÚPN je to šport.

1. **Doplnenie hlavného pešieho ťahu a verejného zhromažďovacieho priestoru**

Navrhujeme aby sa súčasný peší ťah od TESCA, popri Bernolákovej ulici vedúci k Novamedu, predĺžil k evanjelickému kostolu, následne ku kaštieľu Radvanských a potom až do areálu základnej školy. Pritom navrhujeme pri evanjelickom kostole, v priestore súčasného tenisového kurtu, vytvorenie verejného zhromažďovacieho priestoru - Radvanského námestíčka.

Zdôvodnenie: v súčasnosti neexistuje na sídlisku vhodný verejný zhromažďovací priestor, kde by sa mohli usporiadavať verejné spoločenské akcie pre obyvateľov Radvane, alebo pre deti ako je napr. MDD, alebo Mikuláš. Priestor pri kostole je na to najideálnejšou plochou, ktorú však bude potrebné sprístupniť pešou trasou od Novamedu a napojiť popri kaštieli až do areálu základnej školy. Toto riešenie pešej trasy zabezpečí bezkolízny peší prístup ako školy a materskej škôlky, tak aj centra voľného času a športového školského areálu. Zároveň sa tak eliminuje bariéra medzi areálom školy a centrálnou časťou sídliska Radvaň s občianskou vybavenosťou.

1. **Vybudovanie pešej promenády popri Hrone od Radvane po Hušták.**

Navrhujeme aby sa poza ochranný povodňový múr vybudovala pešia trasa od Radvanského mostu po autobusovú zástavku na Štadlerovom námestí. V ÚPN je tam cyklotrasa.

Zdôvodnenie: je to jediná možnosť na území mesta, kde je možné vytvoriť takúto pešiu promenádu v kontakte s riekou a zároveň aj pešie prepojenie Radvane s centrom mesta.

Grafická príloha: Koncepcia rozvoja Radvane